CELEX: 32021D1384
Language: bg
Date: 2021-08-13 00:00:00
Title: Решение за изпълнение (ЕС) 2021/1384 на Комисията от 13 август 2021 година относно искането за регистрация на европейската гражданска инициатива, озаглавена „Върни пластмасата („ReturnthePlastics“): гражданска инициатива за въвеждане на общоевропейска депозитна система за връщане на пластмасови бутилки с цел рециклирането им“ съгласно Регламент (ЕС) 2019/788 на Европейския парламент и на Съвета (нотифицирано под номер C(2021) 5953) (само текстът на английски език е автентичен)

24.8.2021   
               
               
                  BG
               
               
                  Официален вестник на Европейския съюз
               
               
                  L 300/2
               
            
         РЕШЕНИЕ ЗА ИЗПЪЛНЕНИЕ (ЕС) 2021/1384 НА КОМИСИЯТА
         от 13 август 2021 година
         относно искането за регистрация на европейската гражданска инициатива, озаглавена „Върни пластмасата („ReturnthePlastics“): гражданска инициатива за въвеждане на общоевропейска депозитна система за връщане на пластмасови бутилки с цел рециклирането им“ съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер C(2021) 5953)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     на 2 юли 2021 г. на Комисията беше представено искането за регистрация на европейска гражданска инициатива, озаглавена „Върни пластмасата („ReturnthePlastics“): гражданска инициатива за въвеждане на общоевропейска депозитна система за връщане на пластмасови бутилки с цел рециклирането им“.
                  
               
                     (2)
                  
                  
                     Целите на инициативата са формулирани по следния начин: „1) въвеждане на общоевропейска депозитна система за връщане на пластмасови бутилки с цел рециклирането им; 2) насърчаване на всички държави — членки на ЕС, за това супермаркетите (веригите), продаващи пластмасови бутилки, да инсталират машини за обратен прием на пластмасовите бутилки, които са били закупени и използвани от потребителя, с цел тяхното рециклиране; 3) задължаване на предприятията, произвеждащи пластмасови бутилки, да плащат данъци върху пластмасата за системата за рециклиране и депозиране на пластмасови бутилки (съгласно принципа „замърсителят плаща“)“.
                  
               
                     (3)
                  
                  
                     Допълнителни подробности относно предмета, целите и контекста на предложената гражданска инициатива са изложени в приложение. По-конкретно в него е обяснено, че с инициативата се предлага „директива на ЕС за депозитна система, която да позволи на потребителите лесно да връщат пластмасовите си бутилки в супермаркетите, където са били закупени“, като се предлага депозит в размер на 0,15 евро на бутилка. В приложението се посочва, че такава система е необходима с оглед на факта, че пластмасовите бутилки, които са сред най-често използваните пластмасови продукти, не са включени в забраната за пластмасови изделия за еднократна употреба. Накрая, в приложението се посочва, че целта е системата за рециклиране на пластмасови бутилки #ReturnthePlastics да бъде въведена в пет държави членки към момента на провеждане на Конференцията по изменението на климата COP26 на 1—12 ноември 2021 г., а по-късно и в целия Съюз.
                  
               
                     (4)
                  
                  
                     Доколкото инициативата има за цел опазване, защита и подобряване на качеството на околната среда, защита на човешкото здраве, както и разумно и рационално използване на природните ресурси, Комисията има правомощието да представи предложение за правен акт въз основа на член 192, параграф 1 от Договора.
                  
               
                     (5)
                  
                  
                     Доколкото съществуват различия между националните правила, които може да създават пречки пред търговията и да възпрепятстват основните свободи и по този начин оказват пряко въздействие върху функционирането на вътрешния пазар или водят до значителни нарушения на конкуренцията, Комисията има правомощието да представи предложение за правен акт за сближаване на разпоредбите, установени в законови, подзаконови и административни актове на държавите членки, които имат за предмет създаването и функционирането на вътрешния пазар въз основа на член 114 от Договора.
                  
               
                     (6)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (7)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съответствието с принципа на пропорционалност, ще бъдат изпълнени в този случай.
                  
               
                     (8)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (9)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (10)
                  
                  
                     Инициативата, озаглавена „Върни пластмасата („ReturnthePlastics“): гражданска инициатива за въвеждане на общоевропейска депозитна система за връщане на пластмасови бутилки с цел рециклирането им“ следва съответно да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена „Върни пластмасата („ReturnthePlastics“): гражданска инициатива за въвеждане на общоевропейска депозитна система за връщане на пластмасови бутилки с цел рециклирането им“ се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена „Върни пластмасата („ReturnthePlastics“): гражданска инициатива за въвеждане на общоевропейска депозитна система за връщане на пластмасови бутилки с цел рециклирането им“, представлявана от г-жа Anouk STALLAERTS и г-жа Marina KONSTANTINIDI в качеството им на лица за контакт.
         
         
            Съставено в Брюксел на 13 август 2021 година.
            
               
                  За Комисията
               
               Вера ЙОУРОВА
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.